Láskoviny z manéže
Príbeh priateľstva a lásky odohrávajúci sa pod šapitó cirkusu Letícia.
Ukážky piesní:
Čo sa už dá čakať od mužov?
(Ária Filomény)
Čo sa už dá čakať od mužov?
Nič a všetko – na to nemám slov!
Pietro s tvárou ako mlieko
nikdy by ma nezobliekol
a Mortimer, čierna duša,
ten to skúša, stále skúša!
Oboch by som pomiešala,
nech sa stane zmena malá,
nech mám muža podľa vkusu,
čo aj tľapne, aj dá pusu!
Chcela by som trochu nehy,
aj tie ruky Mortimera.
To by som ja veru chcela!
To by som ja veru chcela.
Takto mám len vietor vo vlasoch,
nemôžem mať predsa mužov dvoch,
radšej si ja ešte počkám,
veď som celkom príma kočka,
Celkom príma kočka!
Len mocný muž má právo na život
(Ária Mortimera)
Mocný – ten má právo na život,
tvrdý som ja ako kladivo.
Neposlúcham žiadne rozkazy,
toho sfúknem, toho podrazím.
Slobodný som ako dravý vták,
nedávam si pozor na zobák.
Vínom spláchnem všetky smútky,
bývam potom príliš prudký,
nikoho si k telu nepustím.
A keď na mňa tieseň padne,
a srdce mi stisne zradne,
pohádam sa radšej s vetrom,
no nefňukám ako Pietro,
zasmejem sa svetu do očí!
Dušu nedám žiadnej žene,
iba krásnej Filoméne,
so sokmi ja tvrdo zatočím.
Duet Pietra a Evelíny
PIETRO Nebyť teba, Evelína,
moja púť by bola iná.
Už sa vôbec neponášam
na cirkusového šaša,
teraz som už akrobat!
Mám ťa, moja, veľmi rád.
EVELÍNA Nemáš pravdu, milý Pietro,
treba merať rovným metrom –
iba som ťa posunula
z toho tvojho bodu nula!
Hlupák, kto by nevytušil,
akú túžbu nosíš v duši.
SPOLU Mohlo to mať koniec iný,
žime naše láskoviny,
nedajme sa nikým zastrašiť!
Láskoviny budú stále žiť!